Хоћете ли љубав?
Милорад Поповић Шапчанин 

Хоћете ли љубав?

Хоћете ли љубав? 

Ја љубити знам. 

Хоћете ли боја? 

Ја и бити знам.

Само ме се сада 

Оканите, велим,

Да се гојном чашом 

Мало провеселим.

Дајте мени чашу 

Препуњену, пуну; 

Нека срце гори, 

Нек' болови труну.

Да се срце моје 

Поутеши мало, 

Јер но је од бола 

Јако малаксало.

А кад гојна чаша 

Моје туге смрви 

На бојишту биће 

И вина и крви.

Напомене 

 Ова песма је први пут објављена у часопису Јавор, 1862 бр. 35.
 Објављена касније у књизи Песме, 1863, страна 8

Извори 

 Милорад П. Шапчанин: Целокупна дела, Књига прва, страна 21-22. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин